Et paradis for narkoforbrydere, men knap så rart for medarbejderne. Ny bog beretter om forholdene i Danmarks 9. politikreds, Nordsjælland

En politikreds, hvor narko-efterforskning er noget nær ikke-eksisterende, og hvor arbejdsmiljøet er betændt som det, der var i PET under Jakob Sharf.

Det er blot et par af de detaljer, der kommer frem i en ny bog 'Den 9. Kreds - Politiet Indefra', som udkommer mandag.

Bogen, som er skrevet af journalist Kristian Brårud Larsen, som i dag er ansat på Ekstra Bladet, fortæller den tidligere betjent Andreas Hogsteds personlige beretning fra 12 år i politiet og bakkes op af op mod 50 anonyme nuværende eller tidligere betjente, som forfatteren har talt med.

Frustrerede betjente: Her er paradis for narkokriminelle og rockere

Ekstra Bladet har ligeledes været i kontakt med flere betjente, der kommer med samme beskrivelse.

- Jeg synes, det er vigtigt at fortælle borgerne i Nordsjælland, hvorfor deres politi er så dårligt til at opklare forbrydelser, siger eks-betjenten Andreas Hogsted til EKstra Bladet.

- Det billede, politiets ledelse giver af vores politikreds, svarer ikke overens med den opfattelse, den menige betjent har. Og samtidig mener jeg, at det er nødvendigt, at nogen tør stå frem og fortælle om, hvor dårligt arbejdsmiljøet er, for det er under al kritik, siger han og tilføjer, at han ikke ville turde stå frem, hvis han fortsat var i politiet.

- Der er kun ét politi, og rager du uklar, så er du færdig. Så jeg kan godt forstå, at ingen andre tør stå frem med navn, siger Andreas Hogsted.

- Men det, vi gør i bogen, er at fortælle sandheden.

Bogen 'Den 9. Kreds - Politiet Indefra' er Andreas Hogsteds personlige beretning fra sine år i politiet - krydret med omkring 50 anonyme kollegers fortælling. (Foto: Jakob Jørgensen)

Frustrerede betjente: Her er paradis for narkokriminelle og rockere

I bogen fortæller den 39-årige eks-betjent sin personlige beretning, som ender med stridigheder med ledelsen, stress og i sidste ende et farvel til det job, han ellers var glad for.

- Jeg er da også ked af den måde, jeg blev behandlet på, og det synes jeg, folk skal vide. Jeg er kommet videre nu, men jeg er blevet uretfærdigt behandlet, siger Andreas Hogsted.

- Nogle vil måske tænke, at du lyder som en bitter og hævngerrig eks-betjent... Er du det?

- Det kan jeg godt forstå, hvis nogen tænker. Det er jeg ikke. Men jeg er rystet den manglende etik og moral, der er i politiets ledelse. Det støder min retfærdighedssans, og det er derfor, jeg står frem.

Fakta: 'Den 9. Kreds - Politiet Indefra' Bogen ’Den 9. Kreds - Politiet Indefra’ er skrevet af journalist Kristian Brårud Larsen, som i dag arbejder på Ekstra Bladets Christiansborgredaktion. Bogen er skrevet under en ubetalt orlov og har ingen relation til Ekstra Bladet eller Ekstra Bladets forlag. Bogen er skrevet på baggrund af den tidligere betjent Andreas Hogsteds personlige beretning, men alle påstande er søgt bekræftet andetsteds - for eksempel gennem aktindsigt og mundtlige kilder. Forfatteren har talt med op mod 50 nuværende og tidligere betjente, som har bekræftet en eller flere dele af bogens påstande, ligesom de selv har leveret oplysninger om kritisable forhold i politiet. Alle, der omtales i bogen med navn, har fået mulighed for at kommentere på de passager, hvor de indgår. Ekstra Bladets journalister har på samme måde kontaktet de personer, som indgår i artiklerne.

Politichef godkendte ulovlige anholdelser: ’Alle østeuropæere er platugler og svindlere’